Undervejs i kampen mellem FC København og Brøndby blev der kastet døde rotter på banen.

Med et kvarter tilbage af søndagens topkamp i Superligaen mellem FC København og Brøndby stjal sidstnævntes fans opmærksomheden.

Ved stillingen 1-0 i anden halvleg skulle Ludwig Augustinsson tage et hjørnespark nede foran Brøndby-fansene. Og her blev han angrebet med en noget speciel form for kasteskyts.

Fire døde rotter blev nemlig kastet fra området ved 'Sydsiden' og 'Svinget' på Brøndby Stadion.

Adskillige rotter blev kastet på banen i kampen mellem FC København og Brøndby. Foto: Anders Kjærbye / Scanpix Danmark

Det var noget, der ikke skabte begejstring fra FC Københavns Andreas Cornelius.

- De er vel bare frustreret over, at de troede, de havde en god mulighed for at slå os.

- Selvfølgelig er det ikke så smart at smide rotter ind. Man kan leve med alt muligt andet, men det er lidt ulækkert, sagde Andreas Cornelius efterfølgende til TV 3+.

Han blev bakket op af kampens matchvinder Benjamin Verbic, som aldrig havde oplevet noget lignende før.

- Jeg vidste ikke, hvad jeg skulle gøre. Det er alt for meget, sagde han.

Ludwig Augustinsson fik kastet døde rotter efter sig. Foto: Anders Kjærbye / Scanpix Danmark

Kampen endte 1-0 til FC København.